Costa

A costa ye o puesto an a tierra s'achunta con o mar. Tien una anvista baquiable, an a vegadas a tierra puede creixer debiu a lo deposito de sedimentos y en atros casos puede achiquir por os enantos de erosión costera que fa a mar. Pero as costas tamién son modificadas por atros factors, como lo clima, a cheolochía costera, l'aire, l'acción d'as olas y as actividaz humanas.

 Recursos costeros 
As costas son zonas muito pobladas dende l'antiguedat por os recursos naturals que se i puet aproveitar. Bi ha recursos alimenticios, recursos minerals, recursos hidricos y d'atras clases.

A pesca d'a zona de costa ye una pesca de baixura con medios artisanals actualment con menor importancia que a pesca d'altura.

L'acuicultura marina ye una actividat muit recient pero a mesura que se van acotolando os recursos pesqueros va prenendo importancia. En a redolada d'o delta de l'Ebro crían musclos.

En muitos países se reculle tradicionalment algas pa minchar. As algas tamién se pueden fer servir pa fer productos alimenticios pa consumo humán u animal en industria alimentaria u pa fabricar compost.

Entre os recursos minerals destaca la sal, que precipita en as saleras. A on abundan as aus marinas se fan chacimientos de nitrato y fosfato a partir d'os excrementos. L'arena tamién ye un recurso cheolochico que s'espleita. En as costas d'o sud-este asiatico bi ha placers d'estanyo.

As zonas de costa permiten un aproveitamiento enerchetico por haber-ie corrients d'aire (enerchía eolica) y mareas (enerchía maremotriz).

Os recursos recreativos d'as costas han iu prenendo importancia con o desarrollo d'o turismo. O turismo en as costas ye una important fuent d'ingresos en zonas calidas y templadas como os países mediterranios y caribenyos.

Referencias

Categoría:Costas
Categoría:Cheografía fisica